Document ID: 31976D0161

19751208
Decizia Consiliului
din 8 decembrie 1975
de stabilire a unei proceduri comune pentru crearea și actualizarea constantă a unui inventar al surselor de informare privind mediul în interiorul Comunității
(76/161/CEE)
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene, în special articolul 235,
având în vedere propunerea Comisiei,
având în vedere avizul Adunării [1],
având în vedere avizul Comitetului Economic și Social [2],
întrucât programul de acțiune al Comunităților Europene privind mediul [3] oferă premisele necesare pentru pregătirea unui inventar permanent al surselor de informare privind mediul și integrarea acestuia, ca o contribuție a Comunității, în Sistemul Internațional de Referințe (SIR) al Programului de mediu al Organizației Națiunilor Unite, precum și în alte sisteme internaționale relevante și în Rețeaua Europeană de Documentare menționată de Decizia 75/200/CEE a Consiliului din 18 martie 1975 de adoptare a unui plan inițial de acțiune pe trei ani al Comunității în domeniul informării și documentării tehnice și științifice [4];
întrucât acest inventar ar putea facilita accesul la sursele de informare existente pentru toți utilizatorii din Comunitate, în special pentru cei responsabili de controlul, protejarea și administrarea mediului; întrucât va permite determinarea modului adecvat de coordonare și armonizare a surselor de informare în vederea propunerii creării de noi sisteme de informare pe baza cerințelor încă nesatisfăcute și a integrării acestor surse într-o rețea europeană armonizată;
întrucât, în contextul funcționării pieței comune, un astfel de inventar pare necesar în vederea atingerii unuia dintre obiectivele Comunității în domeniul protecției mediului și calității vieții; întrucât tratatul nu prevede competențele de acțiune necesare cu privire la acest aspect;
întrucât acest inventar, care va fi publicat de către Comisie sub forma unui inventar al surselor de informare privind mediul din Comunitate, trebuie să cuprindă, pentru fiecare stat membru în parte, centrele de informare și documentare tehnică și științifică, centrele specializate și experții independenți, precum și proiectele de cercetare curente sau programate;
întrucât, în scopul elaborării acestui inventar, statele membre trebuie să înainteze Comisiei informațiile privind diferitele surse de informare la nivel național; întrucât trebuie stabilită și o procedură de actualizare a inventarului,
ADOPTĂ PREZENTA DECIZIE:
Articolul 1
Se stabilește prin prezenta decizie o procedură de elaborare și de actualizare a unui inventar permanent al surselor de informare privind mediul din Comunitate.
Pentru fiecare stat membru, acest inventar trebuie să includă o listă cuprinzând următoarele:
- centrele și serviciile de informare și documentare tehnică și științifică;
- centrele specializate și experții independenți;
- proiectele de cercetare curente sau programate.
Articolul 2
Statele membre colectează informațiile solicitate în chestionarul prezentat în anexă și înaintează informațiile către Comisie într-o formă și printr-o metodă compatibile cu cerințele acesteia din urmă.
Informațiile sunt colectate anual pentru a permite actualizarea inventarului. Aceste informații sunt înaintate Comisiei într-un termen care să nu depășească patru luni de la încheierea anului de referință.
Articolul 3
Fiecare stat membru desemnează autoritatea națională care va fi responsabilă pentru colectarea și înaintarea către Comisie a informațiilor menționate la articolele 1 și 2 și informează Comisia cu privire la aceasta.
Articolul 4
Comisia dezvoltă programele de calculator și metodele de indexare și de codificare a informațiilor menționate la articolele 1 și 2. Comisia prelucrează automat aceste informații și trimite statelor membre un exemplar al inventarului pe suport magnetic sau pe orice alt suport, împreună cu programul de calculator necesar pentru utilizarea informațiilor.
Articolul 5
Comisia înaintează Sistemului Internațional de Referințe (SIR) din cadrul Programului de mediu al Organizației Națiunilor Unite o bandă magnetică, iar aceasta conține informațiile necesare pe care statele membre doresc să le furnizeze către acest sistem.
Articolul 6
În lumina experienței dobândite, lista informațiilor care constituie inventarul și metodele de pregătire a inventarului pot fi revizuite de către Comisie, în colaborare cu autoritățile naționale competente menționate la articolul 3, ținându-se seama de măsurile luate de către Comunitate pentru armonizarea inventarelor de proiecte de cercetare.
Articolul 7
Statele membre înaintează pentru prima dată informațiile solicitate în chestionarul prezentat în anexă în termen de trei luni de la data publicării prezentei decizii în Jurnalul Oficial al Comunităților Europene.
Articolul 8
Prezenta decizie se adresează statelor membre.
Adoptată la Bruxelles, 8 decembrie 1975.

Labels: 12
4
20